‘ไทยรี’มึนตึ้บงบการเงินไม่ผ่าน
เจอสินไหมน้ำท่วมรังควานผู้สอบบัญชียังไม่กล้ารับรอง
14 พ.ย. 2555

เจอสินไหมน้ำท่วมรังควานผู้สอบบัญชียังไม่กล้ารับรอง
ผู้สอบบัญชีไทยรียังไม่ผ่านงบไตรมาส 3 เหตุค่าสินไหมน้ำท่วมใหญ่ยังไม่ชัดเจน
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ หรือไทยรี เปิดเผยว่า ทางผู้สอบบัญชียังไม่สามารถให้ข้อสรุปต่อข้อมูลทางการเงินระหว่างกาลสำหรับผลการดำเนินงานของไตรมาส 3 ที่ผ่านมาได้ เนื่องจากไทยรียังไม่ได้ข้อสรุปถึงความเสียหายที่แท้จริงจากเหตุการณ์น้ำท่วมใหญ่เมื่อปลายปี 2554 ดังนั้นตัวเลขที่เกิดขึ้นจริงอาจจะแตกต่างทั้งเพิ่มขึ้นหรือลดลง และผลต่างอาจมีสาระสำคัญต่องบการเงินได้ 
ทั้งนี้ ในไตรมาส 3 ที่ผ่านมา ไทยรียังขาดทุนอยู่ 115 ล้านบาท เทียบกับช่วงเดียวกันของปีก่อนที่มีกำไร 74 ล้านบาท และหากเป็นช่วง 9 เดือนแรกของปีนี้ ขาดทุน 4,507 ล้านบาท เทียบกับช่วงเดียวกันของปีก่อนที่มีกำไร 395 ล้านบาท
นายวรวิทย์ โรจน์รพีธาดา กรรมการ บริษัท กรุงเทพประกันภัย กล่าวว่า ไตรมาส 3 ที่ผ่านมาบริษัทมีกำไร 58 ล้านบาท ลดลง 494 ล้านบาท หรือ 89% เมื่อเทียบกับช่วงเดียวกันของปีก่อนที่มีกำไร 552 ล้านบาท 
สาเหตุสำคัญเนื่องจากขาดทุนจากการรับประกันภัย 555 ล้านบาท เมื่อเทียบกับช่วงเดียวกันของปีก่อนที่มีกำไร 230 ล้านบาท ซึ่งเป็นผลมาจากค่าสินไหมทดแทนที่เพิ่มขึ้นจากเหตุการณ์น้ำท่วมใหญ่เมื่อปลายปีก่อน 
อย่างไรก็ตาม ในช่วง 9 เดือนแรกของปีนี้ บริษัทมีกำไร 330 ล้านบาท เมื่อเทียบกับช่วงเดียวกันของปีก่อนที่มีกำไร 1,503 ล้านบาท และคณะกรรมการบริษัทยังมีมติให้นำกำไรสะสมมาจ่ายเป็นเงินปันผลในอัตราหุ้นละ 2.75 บาท
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย กล่าวว่า ไตรมาส 3 ที่ผ่านมา บริษัทขาดทุน 70 ล้านบาท เทียบกับช่วงเดียวกันของปีก่อนที่มีกำไร 71 ล้านบาท 
ทั้งนี้ เนื่องจากมีกำไรจากการรับประกันลดลงจากปีก่อน 150 ล้านบาท หรือ 462% จากรายได้จากการรับประกันลดลง 23 ล้านบาท หรือ 5% และมีค่าใช้จ่ายในการรับประกันภัยเพิ่มขึ้น 126 ล้านบาท หรือ 29% 
ขณะที่รายได้จากการลงทุนลดลงจากปีก่อน 19 ล้านบาท หรือ 39% เป็นผลจากบริษัทมีรายได้จากดอกเบี้ยรับ เงินปันผลรับ ลดลงจากช่วงเดียวกันของปีก่อนและมีส่วนแบ่งกำไรจากเงินลงทุนในบริษัทร่วม ลดลง 9 ล้านบาท หรือ 93%
สำหรับช่วง 9 เดือนแรกของปีนี้ขาดทุน 85 ล้านบาท เทียบกับช่วงเดียวกันของปีก่อนที่มีกำไรร่วม 158 ล้านบาท